Osprawiol mi moj bracik Jorgus, ze jak bolach dziesiync miesiyncy staro to dostalach sztyry ciucioki na przodku: dwa na dole i dwa na wiyrchu. Bezmas wszystko, co bolo w zasiyngu mojich ronczkow to chytalach, zarozki do gymby cislach i gryzlach. No ja, moja wnuczka tyz tak robi, mie tyz juz bajsla. Ale dalij o mie. Jorgus, tak jak wszystke moje braciki, bardzo mi przol. Bawiol sie zy mnom, nosiol mie na rynkach, na barana, wyrobiol zy mnom, a jo to wykorzystywala. Jak mie wczasli do kinderbeta toch tak ryczala, ze colko okolica slyszala jako to niysprawiedliwosc sie zas dzieje malyj Berbelce:-). Toz Jorgus roz chciol mi dac kusika, a jo mu tyz, yno mie to tak jakosik ujechalo, ze caplach go tymi sztyryma ciuciokami we warga. Krew mu z wargi leciala, ale Jorgus dycki bol fest twardy i udowol, ze go to niy boli! Mama zarozki mu to pomazala jodym. Taki cyrkus! A dzisiej miolby za darmo piercing we wardze, bo dziurki juz boly gotowe!
Miyszkali my na trzecim piyntrze w miyszkaniu, kere papa dostol przidzielone ze kopalnie „Gliwice”. Wlaziolo sie na wiyrch po schodach (windy tam niy bolo, bo to bolo stare budownictwo sprzed 1 wojny swiatowy). Ze siynie na prawo boly dzwiyrze do klozeta, a wele nich bol kokotek z biezoncom zimnom wodom i ausgus. Badycimra my niy mieli, ale mama dycki grzola woda na piecu i my sie kompali w taki smiyszny wannie w kuchni. Z praniym mama tyz niy miala leko. Pamiyntom, jak grzola woda na piecu, prala we takij wielgij wannie na waszbrecie. Prosto ze siynie lazlo sie do kuchnie, a w kuchni po lewy i po prawy stronie boly dzwiyrze. Te po prawy boly do sypialnie, kaj w nogach od yjybeta stol moj kinderbet. Jo moglach jeszcze spac przi mamie i papie, bo i tak nic niy rozumialach a i drapko zasypialach:-). Brat Achim spol na szizlongu w kuchni, a bez te druge dzwiyrze, po lewy stronie, wlaziolo sie do izby, kaj spali braciki Gotthard, Pyjter i Jorgus. Hanzlik spol u starzikow na Wojtuli i tam tyz laziol do szkoly.
Dycki we wieczor mialach swoje „godzinki”, tzn. tyralach tam a nazod od proga sypialni do izby od chopcow tak dugo, azech sie wywalola. Potym ponoc ryczalach tak, ze mie pol Glywic slyszalo, a potym moje braciki mie wolali do siebie, bo kozdy jeszcze chciol mie trocha wymiyntolic, wysciskac, poprzitulac zanim pojda do becika. Pamiyntom jak mie Gotthard straszol, ze jak drapko niy przida do niego to mie zmija pogoni ksss, ksss…Jo niy wiedzialach, co to jest zmija, ale na wszelki wypadek uciekalach gibko ku Gotthardowi – a prawie o to mu szlo:-)
Pyjter miol taki maly szranczek przi lozku, w kerym czimol se dycki jakes maszkety. To on mie zas zwobiol na bombony:-) Niy paminytom, czym mie Jorgus zwabiol, ale pamiyntom, ze u niego w lozku tyz siodalach.
Jak juz bolach zmierzlo, to mama brala mie na rynce, przenosiola do mojego lozeczka i…wszyscy odetchnyli – nareszcie bol spokoj!
Do lozka od mamy i papy wpralach sie dycki rano.
Barbara Matusiewicz
szl_Latn szl_Latn szl_Latn szl_Latn szl_Latn szl_Latn sot_Latn